Prasminga vasaros pradžia Lazdijų meno mokykloje

Vasarai pradedant įsibėgėti vis dažniau pagalvojame apie pramogas, turiningą laisvalaikį. Šiemet tradiciškai Lazdijų meno mokykla, naudodamasi Lazdijų rajono savivaldybės moksleivių vasaros užimtumo programų parama,  moksleiviams pasiūlė turiningą penkių dienų vasaros užimtumo programą „Kūrybos paletė“ . Ją organizavo ir vykdė dailės skyriaus mokytojai Rita Vaickelionienė ir Valdas Dumbliauskas. Mokiniai ne tik turiningai leido laisvalaikį ,kūrė,keliavo,  bendravo, bet ir prisiminė tradicinius dzūkų raštus, dirbo su gyvomis gėlėmis, fiksavo piešiniuose gyvūnus,  senoviškus dzūkiškus daiktus.  
 Nors oras programos pradžioje nelepino, bet šiltas ir prasmingas programos dalyvių apsilankymas Lazdijų krašto muziejuje ir bendravimas su edukacijos vadove VilmaBusilaite neprailgo. Kiekvienas iš muziejaus išėjo nešinas netradiciniu būdu margintais ir pačių pasigamintais dovanų maišeliais. Įdomus mokiniams buvo ir Ričardo Lapaičio pasakojimas apie vaikų ir suaugusiųjų išgyvenimus,likimus karo apsuptyje.  
 Nepaprastai kūrybinga diena praleista Aštriosios Kirsnos dvaro sodyboje. Čia vyko jau šeštasis tradicinis pleneras „Po dangaus skliautu raštuotu“ į kurį susirinko Lazdijų meno mokyklos vaikų vasaros poilsio programos ,,Kūrybos paletė“ dalyviai , Krosnos dailės skyriaus mokiniai , Kalvarijos meno mokyklos mokiniai ir  Prienų ,,Revuonos” pagrindinės mokyklos mokiniai bei jų mokytojai. Plenerą šiais metais organizavo Kalvarijos meno mokykla, mokytoja I. Šidlauskienė. Nuostabi aplinka, oras, nuotaika, bendravimas bei organizatorių dovanų gausa į kiekvieno prisiminimus įrašė dar vieną puikią programos dieną.  
 Ilgam išliks atmintyje ne tik mokiniams bet ir mums, mokytojams, susitikimas su buvusia dailės skyriaus mokine Egle Kazokaite. Diena - kupina grožio, kūrybiškumo, šiltų emocijų, dėmesio kiekvienam, gėlių . Šiuo metu gyvenanti Vilniuje ir dirbanti savo studijoje floriste –dekoratore Eglė, nepagailėjo nei lėšų nei laiko bendrauti, pasakoti apie savo kūrybinį kelią, mokyti , demonstruoti  ir kurti gyvų gėlių kompozicijas su mokiniais.  
 O kaip gi kelionės? Žinoma ,kad neapsieita ir be jų. Net dvi dienas vykome į ekskursijas. Prisimindami Lietuvos genijų M. K. Čiurlionį lankėmės Kaune,  Nacionaliniame M. K. Čiurlionio dailės muziejuje, tuo pat metu aplankydami parodą TIXE bei sudalyvaudami edukacinėje programoje. O T. Ivanausko zoologijos muziejuje išklausę įdomaus gido pasakojimopiešiniuose fiksavome gyvūnus, paukščius, žuvis ar kitus muziejaus eksponatus.   
 Paskutiniąją vasaros programos dieną lankėmės Merkinėje - Dzūkijos nacionalinio parko ir Čepkelių valstybinio gamtinio rezervato direkcijos lankytojų centre. Išklausę gido pasakojimo „Šalcinio“ galerijoje apžiūrėjome tapybos bei skulptūros parodas - ypač sudomino įdomi Antano Jusevičiaus medžio skulptūrų paroda. Džiugo Petraičio unikaliuose namuose - dirbtuvėje susipažinome su juodosios bei raugo keramikos technologijomis, apžiūrėjome paties pastatytas krosnis. Ypatingai sudėtinga atrodė aukštakrosnė. Stebėjome puodynės ,,gimimą". Marcinkonių muziejuje ne tik apžiūrėjome senoviškus dzūkų rakandus, bet ir fiksavome juos savo eskizuose. Smalsu ir įdomu buvo drevinės bitininkystės muziejuje pažiūrėti kaip atidaro bitelių avilį, paragauti tiesiai ištraukto medaus korio. Ypač sudomino kopimas į medį geinio pagalba. Aplankėme ir unikalų šaltinį - Ūlos akį. Kupini emocijų ir įspūdžių išsiskirstėme atostogauti.  
 Programos vadovė R. Vaickelionienė